google/wiki40b huggingface dataset:
חסידות ירוסלב

חסידות ירוסלב הייתה חסידות גליציאנית בעיירה ירוסלב. מקים החסידות היה רבי שמעון מארילוס תלמידו של החוזה מלובלין.

תולדות החסידות

רבי שמעון מרילוס היה מגדולי וראשוני תלמידי החוזה מלובלין. היה גם תלמידם של רבי אלימלך מליז'נסק ורבי צבי הירש מרימנוב. לאחר פטירת רבו החוזה נסע גם לחבריו תלמידי החוזה מלובלין. נפטר בט"ז בתשרי תר"י. חיבר ספר בשם "תורת שמעון".
בנו רבי בונים מנחם מנדל מילא את מקומו. חתנו רבי קהת כיהן אף הוא בירוסלב. נפטר ללא בנים. חתן נוסף היה רבי דוד מעטשעד, בנו של רבי אברהם אהרן מקולבוסוף. בן נוסף היה רבי יצחק, חתנו וממלא מקומו של רבי מנשה מרופשיץ. בן נוסף היה רבי נפתלי שכיהן בליטוביסק, מחבר הספר "אילה שלוחה".
רבי שמעון השני מירוסלב, בנו של רבי בונים מנדל מילא את מקום אביו. היה חתנו של רבי שמחה מלנצוט. אחריו כיהנו שלושת בניו. רבי דוד (-תרצ"ח, חתן רבי מנחם מנדל אייכנשטיין מזידיטשוב) ממלא מקום אביו ;רבי אלעזר (חתן רבי חיים יחיאל מדומברובה) שכיהן בברלין כאדמו"ר מירוסלב, גורש על ידי הנאצים לזבנשין ומשם חזר לירוסלב, נרצח בשואה. הוציא את ספרו של סבו "תורת שמעון" ;רבי ישראל לייב חתן רבי משה מקארוב ובזיווג שני חתן רבי אשר ישעיה מזלקובה, כיהן בירוסלב. נרצח בשואה.
בנו של רבי דוד, רבי מנחם מילא את מקום אביו כבחור וסחף אליו המונים. נרצח בשואה.
מיכאל חי זירקיוף

הרב מיכאל חי זירקיוף (ה'תרס"א, 1901 - כ"ה בחשוון ה'תשל"ה, נובמבר 1974) היה רב הקהילה הבוכרית ורב הקהילה המשהדית בעיר בני ברק.

ביוגרפיה

נולד בחודש אב ה'תרס"א (1901) בעיר בוכרה, לר' ציון הלוי ולמרת מזל זירקיוף.  
בבוכרה למד הרב זירקיוף בבית מדרשו של רבו, הרב משה יצחקוף הכהן וכן נמנה עם שומעי לקחו של הרב אברהם חיים נאה, הרב פינטו ועוד.
בשנת ה'תרפ"ב (1922) נשא לאשה את מרת חפצי בת ר' מיכאל הלוי וציפורה קלנדרוף.

הקמת בית המדרש התורני בעיר משהד

בתחילת שנות השלושים של המאה העשרים, הכביד השלטון הבולשביקי את עולו על רבים מהיהודים שהתגוררו בעיר בוכרה ובמחוזות שלטונו. בעקבות כך, ברח הרב זירקיוף לעיר משהד שבפרס, שם הקים בית מדרש תורני לבני הקהילה ועמד בראשו למעלה מעשר שנים, עד לעלייתו לארץ ישראל. 
משפחות רבות וחשובות מבני הקהילה היהודית במשהד שלחו את בניהם
ללמוד במדרשו של הרב מיכאל חי ובהם משפחות: יצחקוף, כהנים, זר, כרמלי, זבולוני, נסימי, בצלאלי, אמינוף, הלוי, נמדר, כוחאי ועוד. תלמידי חכמים חשובים יצאו ממדרשו של הרב, כמו למשל הרב שלמה כהן, לימים ראש ישיבת 'אוהל מועד'.
בנוסף, כיהן הרב זירקיוף כדיין בבית הדין המקומי יחד עם הרב חזקיה הכהן רבין ורבנים נוספים.

רב העדה הבוכרית והמשהדית בעיר בני ברק

בחודש כסלו בשנת ה'תש"ה (1944) עלה הרב זירקיוף לארץ ישראל וקבע את מקום מושבו בעיר בני ברק.
בסוף המאה התשע עשרה ובתחילת המאה העשרים, החלו להגיע יהודים מהעיר משהד לארץ ישראל כדי להשתקע בה, ורבים מהם התגוררו בשכונת הבוכרים בירושלים. באמצע שנות העשרים של המאה העשרים, נוסדה המושבה בני ברק, וכבר בשנות השלושים התיישבו בה יהודים יוצאי העיר משהד. בשנת תרצ"ג (1933), הקימו יוצאי משהד את בית הכנסת הראשון לעדות המזרח בעיר בני ברק. ברבות הימים, הקצתה עיריית בני ברק למתפללים אתר לבניית בית כנסת, בשטח הסמוך לבית הכנסת הגדול של הקהילה האשכנזית בעיר, ועליו נבנה בית הכנסת, העומד על תלו עד היום. את הקמת בית הכנסת מימנה הקהילה מהתמורה שקיבלה ממכירתם של ארבעה בתי כנסת בעיר משהד.
בהגיע הרב מיכאל חי זירקיוף לארץ ישראל, התבקש מפי ראשי הקהילה המשהדית אשר נמנו עם תלמידיו במשהד לשמש רב ומורה הוראה לעדת המשהדים בעיר בני ברק, ולשמש רב בית הכנסת 'עולי משהד'. הרב זירקיוף נענה בחיוב להצעה וכיהן במשך עשרות שנים כרבה של קהילת משהד וכרב בית הכנסת 'עולי משהד' בעיר בני ברק.
בעקבות התרחבותה של העדה הבוכרית בבני ברק, הנהיגו עוד בשנות החמישים מספר משפחות מהעדה הבוכרית תפילות בנוסח העדה בחגים ובימים הנוראים בבית משפחת מתתוב, שברחוב הרב קוק. בתחילת
שנות השישים ייסדו הרב מיכאל חי זירקיוף ובני משפחתו בית כנסת קבוע לעדה הבוכרית בבני ברק אשר נקרא בשם 'שערי רחמים' ואף בו כיהן הרב זירקיוף כרב בית הכנסת.

פטירתו

הרב זירקיוף הלך לעולמו בכ"ה בחשוון ה'תשל"ה, ונקבר בהר הזיתים בירושלים בחלקת החסידים.
הפועל חיפה (כדורסל נשים)

היסטוריה

הקבוצה אשר הייתה כחלק מאגודת הפועל חיפה שהחלה לפעול ב-1924 החלה לשחק בליגת הפועל בחודש ינואר של 1930 ופעלה עד 1940 באופן לא רציף מ-1940 הוקמה מחדש ופעלה ברצף ולאחר מכן ב-1950 החלה הקבוצה לשחק כנגד קבוצות שונות במסגרת מרכז הפועל הארצי ונחשבה לקבוצה איכותית ובין היתר כללה את שחקניות נברת ישראל רעיה ברונשטיין ודבורה רוף קמינר

הפועל חיפה/מוצקין

הקבוצה המאוחדת של חיפה ומוצקין שיחקה בליגת העל בין השנים 2002 ל-2006 והשיג השיא שלה היה העפלה לגמר גביע המדינה בעונת 2003 - 2004 בו הפסידה לאחר שתי הארכות לאליצור רמלה
לאחר מספר עונות בהן הייתה הקבוצה בצמרת הליגה היא פורקה בשנית בסיום עונת 2006 - 2007 בה סיימה במקום השלישי, בעקבות קשיי תשלום.

2016 ואילך

ב-2016 נרכשו זכויות הקבוצה על ידי עמותת הפועל חיפה לב אדום המחזיקה בקבוצת הגברים של הפועל חיפה והקבוצה הקומה בפעם השלישית הפעם בבעלות אוהדים הפעם תחת עמותת האוהדים "הפועל חיפה-לב אדום" המחזיקה בבעלות על הפועל חיפה כדורסל, הקבוצה הייתה אמורה להתחיל את דרכה בליגה א המחוזית אך בעקבות שינוים ופירוקי קבוצות הועלתה לליגה הארצית.
בעונת 2016/17 סיימה הקבוצה בתחתית הליגה הארצית אך נשארה בליגה במחזורי הסיום.
בעונת 2017/18 סיימה הקבוצה בתחתית הטבלה אך נשארה סמוך למחזור הסיום בשנית.
בעונת 2018/19 עברה הקבוצה לשחק במחוז חיפה וסיימה במקום הלפני אחרון המוביל לירדת ליגה אך עקב איי עמידה בתנאים מצד קבוצות במחזות מקבילים הושארה הקבוצה עונה נוספת ועברה למחוז שרון.
בקיץ 2019 מונת שחקנית העבר אלומה גורן לתפקיד מאמנת הקבוצה
אנוראק

אנוראק או פארקה הוא סוג של מעיל עם כיסוי ראש, שלרוב מכוסה בפרווה או פרווה מלאכותית, כדי להגן על הפנים מפני שילוב של טמפטורות מתחת לאפס ורוח. 
האנוראק הומצא לראשונה על ידי האסקימואים, שנזקקו לביגוד שיגן עליהם מפני רוח מקפיאה ורטיבות, בזמן ציד או בזמן מסע בקיאק בחוג הארקטי. מתחת לאנוראק האסקימואים לובשים גם בגדים חמים. לפני יציאה למסעות הם היו טובלים את האנוראק בשמן דגים כדי לחזק את העמידות שלהם למים.
MSDOS.SYS

MSDOS.SYS הוא קובץ מערכת חיוני במערכות ההפעלה MS-DOS ו־Windows 9x.

פרטים טכניים

בגרסאות MS-DOS בגרסאות 1.1x עד 6.22, הקובץ מרכיב את ליבת MS-DOS, והוא אחראי לגישה לקבצים ולניהול תוכניות. MSDOS.SYS נטען על ידי ה־BIOS ‏ של DOS, ‏ IO.SYS, כחלק מתהליך האתחול.
בחלונות 95 (MS-DOS גרסה 7.0) עד חלונות ME ‏ (MS-DOS גרסה 8.0) ליבת DOS שולבה יחד עם ה־DOS BIOS בקובץ אחד - IO.SYS (הידוע גם כ־WINBOOT.SYS), ו־MSDOS.SYS נהפך לקובץ טקסט פשוט, המכיל הוראות לתצורת האתחול. אם הקובץ WINBOOT.INI קיים תצורת האתחול נקראת ממנו ולא מהקובץ MSDOS.SYS. 
קיימות תוכניות DOS כמו אנטי וירוס, הדורשות שקובץ ה-MSDOS.SYS יהיה בעל גודל מינימלי של 1 ק"ב, וזו הסיבה מדוע קיים בדרך כלל מספר גדול של שורות בלתי נצרכות בקובץ, החל מחלונות 95.
כברירת מחדל הקובץ נמצא בתיקיית השורש של התקן\מחיצת האתחול (בדיסקים קשיחים בדרך כלל \:C) ויש לו את תכונות הקובץ "מוסתר", "לקריאה בלבד", ו"קובץ מערכת".

מימושים דומים

‏IBM PC DOS וגם DR DOS מגרסה 5.0 (למעט DR-DOS גרסה 7.06), משתמשים בקובץ IBMDOS.COM בשביל אותה מטרה, ו־DR DOS גרסה 3.31 עד 3.41, משתמשים DRBDOS.SYS במקום. FreeDOS משתמש בקובץ KERNEL.SYS לאותה מטרה.
מערכות הפעלה מבוססות חלונות NT ‏ (NT ‏3.1-4,‏ 2000,‏ XP, ו־2003) משתמשות בקובץ NTLDR, ומערכות NT מגרסה 6 ומעלה (ויסטה, ‏2008,‏ 7,‏ 8,‏ 8.1, ו־10) משתמשות ב־bootmgr במקום ויש להם תהליך אתחול אחר.
קרוליין וינברג

קריירה

החלה לדגמן בגיל 16, ותוך זמן קצר דגמנה עבור מותגים בולטים כולנטינו, ורסצ'ה, אוסקר דה לה רנטה, אסקדה וארמני. במקביל, הופיעה בפרסומות עבור דולצ'ה וגבאנה, טומי הילפיגר, אדידס, רולקס, קלואי, ראלף לורן וניימן מרקוס. בנוסף, הופיעה מספר פעמים על שער המגזין ווג. החל מ-2005, היא מדגמנת בתצוגת האופנה של "ויקטוריה'ס סיקרט" על בסיס שנתי. היא הופיעה בתצוגת האופנה של נעמי קמפבל שהכנסותיה הוקדשו לאמנות בהאיטי. ב-2011 הופיעה לראשונה כשחקנית, בסרט "ללא גבולות", לצד בראדלי קופר ורוברט דה נירו.
בריאן מרפי (שחקן)

חיים אישיים

ב-1957 התחתן מרפי עם קרול מ. גיבסון, ממנה התגרש. אשתו השנייה היא השחקנית לינדה ריגן. נכדו, המחזאי מרטין מרפי, כתב את המחזה "Manor" שהוצג בתיאטרון טריסטן בייטס בקובנט גרדן בשנת 2010.
מהמוט השני

רקע ועלייתו לשלטון

בן דודו, הסולטאן סלים השלישי, עורר עליו את זעמו של חיל היניצ'רים ברפורמות שיזם. היניצ'רים התמרדו וכלאו את סלים, ואחיו של מהמוט, מוסטפא הרביעי אשר תמך ביניצ'רים, הומלך תחתיו. עם זאת, הפאשה מוסטפא באיראקדר עלה על איסטנבול כדי לשחרר את הסולטאן המודח מכלאו, אך הוא הגיע באיחור לאחר שסלים נרצח על ידי סריס בהוראת מוסטפא. כדי להישאר הנצר היחיד לבית עות'מאן, הורה מוסטפא לרצוח גם את מהמוט אך האחרון התחבא והצליח לחמוק מגורלו של סלים השלישי. באיראקדר כילה את זעמו במוסטפא הרביעי והוציאו להורג, ותחתיו הומלך מהמוט שהיה למהמוט השני.

בתחום החוץ

הצלחתו העיקרית בתחום החוץ הייתה כיבושן מחדש של הערים הקדושות מכה ב-1812 ומדינה ב-1813 מידי המורדים הוהבים, פעולה שבוצעה על ידי שליטו במצרים מחמוד עלי. אולם ביתר החזיתות נחל מהמוט השני כישלונות צורבים. מלחמת העצמאות היוונית נפתחה כאשר הארכיהגמון האורתודוקסי של פטרס הניף את נס המרד ב-25 במרץ 1821. התקוממויות מתואמות תוכננו ברחבי יוון, כולל במקדוניה, כרתים, ובקפריסין, ותחת יתרון ההפתעה ובסיוע חוסר היעילות העות'מאני, הצליחו היוונים לשחרר את הפלופונסוס ואזורים נוספים. העות'מאנים התאוששו במהירות והגיבו באלימות, בין היתר בטבח כיוס במהלכו נרצחו 42,000 מתושבי האי כיוס, אולם מעשיהם גררו תמיכה אירופית ביוונים. שוב בא מוחמד עלי לעזרתו של הסולטאן וכנגד זכויות שהובטחו לו בסוריה הצליח הכוח המצרי בפיקודו של איברהים פאשה, בנו של עלי, להשיג שליטה באיים האגאיים במהירות. עם זאת באוקטובר 1827 נערך קרב נאווארינו בין ציי המלחמה של בריטניה, צרפת ורוסיה, לבין הצי העות'מאני. הקרב שבו הובסו העות'מאנים נחשב לאחד המהלכים המכריעים במלחמה, ולבסוף נחתמה אמנת קונסטנטינופול ביולי 1832 אשר בה נאלצו העות'מאנים להכיר בעצמאות יוון.
במקביל איבדה האימפריה את אלג'יריה והצרפתים השתלטו עליה ב-1830. עתה התקומם גם מוחמד עלי כנגד העות'מאנים, וב-1831 הוביל בנו, איברהים פאשא מסע צבאי לכיבוש ארץ ישראל וסוריה. הוא הגיע עד למרחק של כמה ימי הליכה מאיסטנבול, ורק התערבות רוסית הובילה למשא ומתן שהסתיים בהסכם בשנת 1833, לפיו מוחמד עלי השאיר תחת שלטונו את סוריה ואת ארץ ישראל. בשנת 1839 חידש מהמוט השני את הלחימה, אך הובס על ידי איברהים פאשא בקוניה. הכוחות המצרים שוב הגיעו לסביבות איסטנבול אך נעצרו בשל התערבות בינלאומית, שבסופו של דבר דרשה ממוחמד עלי ומאיברהים פשה לוותר על סוריה בשנת 1841.

יחסו ליהודים

במהלך תקופת שלטונו של מהמוט השתפר בהתחלה מצב היהודים, הסולטאן אף מינה יהודי בשם יחזקאל גבאי "בגדדלי" ("איש בגדד") ל"סארף באשי" (בטורקית עות'מאנית ראש השולחנים - שר האוצר). יהודי אחר, צ'לבי" יצחק בכור קרמונה היה לבנקאי החצר, אחראי על גביית המיסים ונודע כ"שאפצ'י באשי", כלומר הספק הראשי של אלום. בנקאי וחלפן אחר, שנקשר כמו קרמונה למימון כוחות היניצ'רים, היה ישעיהו אג'ימן, שהיה בשלב מסוים אחראי על מטבעת הסולטאן. השניים האחרונים הוצאו לבסוף להורג בפקודת הסולטאן בשנת 1826 בעקבות חיסול חיל היניצ'רים. גם יחזקאל גבאי לא זכה לגורל טוב. לפי מקורות שונים הוצא להורג או לפחות הוגלה. יש מיחסים את האירועים להחרפת התחרות והסכסוכים המלווים בעלילות בין הארמנים והיוונים הנוצרים מחד ובין היהודים מאידך. נכסי הגבירים היהודים המוזכרים הופקעו אחרי מותם על ידי הסולטאן.

מותו ומורשתו

מהמוט השני מת משחפת ב-1839. יוזמותיו החקיקתיות הנאורות וההסדרים החדשים אשר הנהיג היו הרקע לתקופת הטנזימאט אשר החלה מיד לאחר מותו ועם עלותו של בנו, הסולטאן אבדילמג'יט הראשון, לשלטון.
פיליפ וייזר

פיליפ-פנחס וייזר (בהונגרית: Weiser Fülöp;‏ 1879, סטרופקוב, הונגריה – 2 בפברואר 1940) היה החזן הראשי של נירג'האזה, ומאוחר יותר עבר לבית הכנסת רומבך בבודפשט.
שיריו הוקלטו כבר ב-1908 ב"פונוגרף", ויצאו בתקליטים על ידי חברת "Columbia".
בזכות תרומה של ג'ורג' סורוס נאספו שירי החזנים מתקליטי בקליט (מהירות 78) לאוסף קטעי חזנות מהונגריה בין השנים 1906–1929.
ביצועיו הידועים ביותר היו לשירים "אל מלא רחמים" ו"בראש השנה". 
וייזר נפטר ב-2 בפברואר 1940 לאחר מחלה. הותיר אחריו 5 בנים ו-3 בנות. אחת מהם, אדולף, נספה במחנה עבודה בסיביר; אחיו אלכסנדר שלמה, שהיה עמו במחנה, הצליח להשתחרר וחזר להונגריה ב 1945.
מלבד בנו דז'ו, שנשאר בהונגריה, כל שאר בני משפחתו של וייזר, וכן אחיו פינחס ויזר (רם), עלו לישראל עם משפחותיהם בין השנים 1949–1956.
נכדו הוא ד"ר גיורא רם (וייזר).
יומה

גאוגרפיה

יומה שוכנת על שטח של 274 קילומטרים רבועים בדרום-מערב מדינת אריזונה, סמוך לגבול עם מקסיקו מדרום וקליפורניה ממערב. נהר הקולורדו המתפתל צפונית ומערבית לעיר הוא הגבול בין מדינת אריזונה למדינת קליפורניה ובחלקו הדרומי גם הגבול בין אריזונה למקסיקו.
מעט דרומית ליומה, סמוך לגבול עם מקסיקו, שוכנת העיר סן לואיס. מדרום לה, במקסיקו, נמצאת העיר סן לואיס ריו קולורדו. העיר ויסנטה גוררו שוכנת מערבית ליומה במשולש הגבולות מקסיקו-אריזונה-קליפורניה בשטח מקסיקו. הנהר חילה נשפך לנהר הקולורדו מעט צפונית-מזרחית מיומה.

היסטוריה

האזור אוכלס בדלילות על ידי אינדיאנים עד לכיבוש הספרדי. בשנת 1774 נשלחה לראשונה משלחת צבאית של צבא ספרד לחקור את האזור. הם גילו מקום אידיאלי לחציית הנהר מגדה לגדה סמוך למקום בו שוכנת כיום יומה.
בשנת 1848 הגיע לראשונה גדוד המורמונים של צבא ארצות הברית לחקור את השטח.
העיירה עצמה הוקמה בשנות ה-60 של המאה ה-19. אף על פי שהעיירה חוברה לרכבת בשנת 1870, אוכלוסיית יומה לא גדלה משמעותית והיא הפכה רשמית לעיר רק בשנת 1914. היא נחשבה לעיירה מרכזית באזור בזכות קרבתה למעבר הנוח והצר בנהר קולורדו הרחב.

אקלים

מזג האוויר ביומה נחשב לחם מבין כל ערי ארצות הברית, כאשר הטמפרטורה הממוצעת בקיץ היא 42° מעלות צלזיוס והטמפרטורה בחורף היא 21° מעלות צלזיוס. לפי ספר השיאים של גינס, השמש זורחת על יומה כ-90% מימות השנה, והיא נחשבת לעיר הבהירה ביותר בכל כדור הארץ. האקלים החם והנוח מושך יחידות צבא ארצות הברית רבות למשימות אימון בשטח המדברי ליד העיר.
הטמפרטורה הגבוהה ביותר שנרשמה ביומה הייתה 52° מעלות צלזיוס בשנת 1995 והטמפרטורה הנמוכה ביותר שנרשמה הייתה 11°- מעלות צלזיוס בשנת 2007.
בשנת 1997 עברה בעיר לראשונה ובפעם היחידה (נכון ל-2009) סופה טרופית בעקבות הוריקן נורה. כתוצאה מכך 12,000 מתושבי העיר נותרו ללא חשמל.

חינוך

אריזונה ווסטרן גולג' וקמפוס מקומי של אוניברסיטת צפון אריזונה הם שני המוסדות להשכלה גבוהה היחידים בדרום-מזרח אריזונה.
פיז'ו 92

הקליפ

את הקליפ לשיר ביים אודי אפרת.
הקליפ משלב בתוכו קטעי וידאו מילדותה של פלס, צילומים שלה על הבמה ועוד.
הקליפ הגיע לכ-300,000 צפיות ביוטיוב.

בהופעות

פלס שרה את השיר ברוב סיבובי ההופעות שלה כמו שני פסנתרים ואיך שהשמש תזרח.
Sed

היסטוריה

sed הוא אחד מפקודות ה-UNIX הראשונות לעיבוד קובצי טקסט, והתפתח כיורשו הטבעי של פקודת ה-grep הפופולרית. מקמהון חזה כי מלבד ההדפסה, שאותה מבצע grep, עולה צורך בפעולות נוספות, כגון החלפה. לפיכך הוא יצר עורך זרם נתונים לשימוש כללי, מונחה שורות, אשר הפך ל-sed. מקור התחביר של sed, אשר ידוע בשימוש בסלאש להתאמת תבניות, בעורך הטקסט ed, אשר היה בשימוש נרחב בשנים אלו. בשלב מאוחר יותר התפתחה השפה הכללית והחזקה יותר AWK, ויחד שפות אלו הפכו למעין אחיות, אשר אפשרו כתיבת תסריטי מעטפת מהירים וטובים יותר בתחום עיבוד טקסט. לימים, השימוש ב-sed ו-AWK העניק השראה לשפת התכנות Perl.
ארמיית נורווגיה

היסטוריה

הארמייה הוקמה לאחר המערכה בנורווגיה, על בסיס הקורפוס ה-21. תפקידה העיקרי של הארמייה הייתה להגן על חופיה האסטרטגיים של נורווגיה. כמפקדה מונה ניקולאוס פון פאלקנהורסט שתכנן מלכתחילה את מבצע כיבוש נורווגיה. באמצע יוני 1941 עבר פאלקנהורסט לרובניימי פינלנד, במטרה לפקד על מבצעים פיניים-גרמניים משותפים, וארמיית נורווגיה הקימה בסיסים גם בארץ זו. בעקבות מספר תוכניות כושלות, חזר פאלקנהורסט לנורווגיה, והכוחות הגרמניים בפינלנד עברו לפיקוד הארמייה ההררית ה-20, שכונתה גם "ארמיית לפלנד".  החל מינואר 1942, מפקד היחידה שימש גם כמושל הצבאי של הוורמאכט בנורווגיה (Wehrmachtbefehlshaber Norwegen). בתפקידו זה הורה פאלקנהורסט לחייליו להתייחס לאזרחים בכבוד. בדצמבר 1942 תכנן פאלקנהורסט את מבצע "השועל הארקטי" לכיבוש שוודיה עם 10 דיוויזיות, שלבסוף לא יצא אל הפועל. ב-18 בדצמבר 1944 הודח פון פאלקנהורסט מתפקידו עקב חילוקי דעות עם יוזף תרבופן - הרייכסקומיסר של נורווגיה. ארמיית נורווגיה אוחדה עם ארמיית לפלנד.
רמת הדר

רָמַת הָדָר היא אחת מארבע המושבות המרכיבות את הוד השרון.
שטח המושבה נקנה על ידי פילנתרופים כמו צבי איזקסון, מנשה בכור ואחרים ממשפחת אבו קישק. רמת הדר נוסדה ב-26 במאי 1938 כיישוב חומה ומגדל על ידי בני העלייה החמישית מגרמניה. המושבה נבנתה על גבעה (רמה) סמוכה לכפר הדר וקרוב לרמתיים. ההתיישבות במקום ישבה על רעיון המשקים קטנים בעוד שהלול מהווה בו מרכיב מרכזי שהתפתח עם הזמן. חברי רמת הדר רכשו ידע וניסיון שגרם להשתכללותה של האגודה החקלאית במקום, רמת הדר שווקה את תנובת המשק לכל יישובי הסביבה באופן עצמאי ללא עזרה מהמוסדות.
משה טלנסקי

חייו

מוריס טלנסקי נולד ב-1933 ברובע ברוקלין שבניו יורק לרב דוד ורבקה טלנסקי. בשנות החמישים למד בישיבה יוניברסיטי והוסמך לרבנות. אחותו שושנה היא אשתו של הרב אברהם סילברט, ראש ישיבת בני עקיבא אהל שלמה בבאר שבע. 
ב-24 ביוני 1956 נשא לאישה את מריון (מרים לאה) לבית קריגר, מורה ומנהלת חשבונות, אחותה של ציפי סידר, אשתו של פרופ׳ חיים סידר ואמו של הבמאי יוסף סידר. לזוג נולדו שלושה ילדים, ששניים מהם עלו לישראל. בשנת 1996, לאחר 40 שנות נישואים, התגרשו בני הזוג טלנסקי. משה טלנסקי נישא בשנית להלן.
טלנסקי מתגורר בוודמיר (Woodmere) , בלונג איילנד שבמדינת ניו יורק, ולו בית גם בשכונת שערי חסד שבירושלים. הוא המנהל והבעלים של חברת "Global Resource Group Ltd", שאותה ייסד בשנת 1998 בניו יורק.
במסגרת עסקיו נקלע, יחד עם משקיעים אחרים, לסכסוך עסקי עם חברת שירותי הלוויין אימאג'סאט אינטרנשיונל בה השקיעו, והגיש נגדה ונגד התעשייה האווירית, השותפה בחברה, תביעה בבית משפט בניו יורק.
שמואל שניצר (יהלומן)

עו"ד שמואל שניצר (נולד בשנת 1949) הוא יהלומן ישראלי יו"ר חברת "ש. שניצר יהלומים בע"מ". בין השנים 1998–2004 ובין השנים 2013-2015 כיהן שניצר כנשיא בורסת היהלומים הישראלית ולאחר סיום תפקידו הוענק לו תואר נשיא הכבוד של בורסת היהלומים הישראלית לכל ימי חייו. כך גם, כיהן שניצר בתפקיד נשיא הפדרציה העולמית של בורסת היהלומים (WFDB) בין השנים 2002–2006 ולאחר פרישתו הוענק לו תואר נשיא כבוד של הפדרציה לכל ימי חייו. בנוסף, שניצר מחזיק בפרס מפעל חיים מטעם בורסת היהלומים של ניו יורק (DDC), ובתואר נשיא כבוד של הבורסה הישראלית לאבני חן ויהלומים.

ביוגרפיה

נולד בישראל, בנם של ורדה ומשה שניצר. נשוי לשרונה ואב לשלושה, שי שני ובן למד משפטים בין 1972-1976 באוניברסיטה העברית בירושלים, והוסמך אחר כך לעו"ד. בשנת 1975 הצטרף לבורסה ליהלומים כחבר מן המניין. בשנת 1988 החל בפעילות ציבורית כחבר הוועד הפועל של התאחדות תעשייני היהלומים, שם כיהן בתפקידים שונים: יו"ר הוועדה המשפטית, יו"ר ועדת כספים, יו"ר ועדת דור ההמשך ועוד. 
בשנת 1998 נבחר לכהן כנשיא בורסת היהלומים הישראלית, וכיהן שלוש קדנציות רצופות עד לשנת 2004. באוקטובר 2013 נבחר פעם נוספת לכהן כנשיא הבורסה וכיהן בתפקיד עד 2015 .עם פרישתו זכה לתואר נשיא הכבוד של הבורסה לכל ימי חייו, בנוסף לתואר נשיא הכבוד של הבורסה לאבני חן.
בין השנים 2002–2006 כיהן כנשיא הפדרציה העולמית של בורסת היהלומים (WFDB). במהלך תקופת כהונתו כנשיא הפדרציה כיהן שמואל שניצר כסגן יו"ר מועצת היהלומים העולמית (WDC) העוסקת בטיפול בסוגיית 'יהלומי הקונפליקט'. לאחר סיום כהונתו בפדרציה העולמית קיבל את תואר נשיא הכבוד של הפדרציה. 
שניצר מכהן כחבר נשיאות התאחדות תעשייני היהלומים ויושב ראש הוועדה המשפטית שלה וכחבר בוועדה המייעצת של בורסת היהלומים של שנגחאי, תפקיד אותו הוא ממלא החל מיום היווסדה. בינואר 2016 נבחר ליושב ראש דירקטוריון מכון היהלומים הישראלי, תפקיד אותו מילא עד 2018.
קיבל פרס מפעל חיים מבורסת היהלומים של ניו יורק (DDC). במהלך קונגרס היהלומים העולמי ה-32 שהתקיים בישראל העניק לו ענף היהלומים את אות ההוקרה Israel Dignitary Award.

פעילות חברתית

משמש כחבר בהנהלת "קרן משה שניצר למחקרים בנושאי המשק והחברה בישראל" באוניברסיטת בר-אילן - קרן הדואגת למימון פעילות אקדמית לעידוד חקר המשק, הכלכלה והחברה בישראל, תוך עידוד למצוינות במחקר בתחומים אלו. כמו כן, שניצר חבר בחבר הנאמנים של אוניברסיטת תל אביב ועמותת הידידים של המרכז הרפואי תל אביב. 
שניצר היה נשיא ויושב הראש של קבוצת הכדורגל בית"ר תל אביב רמלה בין השנים 2007-2012, כשבתקופתו הקבוצה הגיעה לשיאה בשנת 2008 כשהעפילה לחצי גמר גביע המדינה, למרות היותה בליגה השלישית. משנת  2009 ועד 2013 כיהן כחבר הנהלת ומזכירות ההתאחדות לכדורגל. כיום מכהן שניצר כחבר הנהלת מרכז בית"ר.
שניצר מכהן כסגן נשיא לשכת המסחר ישראל-יפן החל משנת 2012.
חיים פינחס שיינברג

תולדות חייו

נולד באוסטרוב שבפולין, בנם השני של יעקב יצחק ויוספה (לבית טמבק). בצעירותו התגורר במיר. טרם לידתו היגר אביו לארצות הברית, בשנת ה'תרע"ט, כשהיה בן תשע, הצטרפו אליו האישה והילדים. הם התגוררו בלואר איסט סייד.
למד בישיבת רבנו יעקב יוסף עד גיל 14. בשנת ה'תרפ"ד עבר ללמוד אצל הרב משה סולובייצ'יק בישיבת רבנו יצחק אלחנן. משם עבר לבית מדרש לרבנים בראשותו של הרב יהודה לבנברג שבניו הייבן שבקונטיקט, מוסד תורני ללא לימודי חול. בגיל שש עשרה וחצי סיים ללמוד את כל הש"ס. בגיל 17 חזר ללמוד בישיבת רבנו יצחק אלחנן, אצל הרב משה סולובייצ'יק והרב שלמה פוליצ'ק. קיבל סמיכה לרבנות מהרב ברוך בר ליבוביץ, הרב משה סולובייצ'יק, הרב ד"ר דב (ברנרד) רבל ועוד.
בט"ו באדר א' ה'תרפ"ט נישא לבאשע, בהיותה בת 17, על פי הצעת אביה, הרב יעקב יוסף הרמן. הרב ברוך בר ליבוביץ, סידר חופה וקידושין. בעידוד חותנו, עברו בני הזוג להתגורר בעיירה מיר שבפולין (כיום בלארוס), על מנת ללמוד בישיבת מיר.
לאחר קרוב לחמש שנים, בשנת ה'תרצ"ה חזרה המשפחה לניו יורק, כדי לא לאבד את אזרחותם האמריקאית]. לאחר חזרתו למד בישיבת היכל רבינו חיים הלוי בבוסטון אצל הרב יוסף דוב סולובייצ'יק ולאחר מכן שימש משגיח רוחני בישיבת חפץ חיים שברובע קווינס. בתפקיד זה הוא שימש במשך 25 שנה. בשנת ה'תשכ"א, הקים (בעזרתם של אחיו הרב שמואל וחתנו הרב חיים דוב אלטוסקי) בשכונת בנסונהרסט שבברוקלין את ישיבת "תורה אור" והחל לעמוד בראשה. במקביל שימש כרב של קהילת "בקש שלום אנשי אוסטרובא".
באייר ה'תשכ"ה עלה לישראל והעביר לשם את ישיבתו. תחילה שכנה הישיבה בבניין בית היתומים דיסקין בירושלים. בשנת ה'תשל"א היא עברה לבניין הנוכחי בקריית מטרסדורף.
נהג להיות עטור בתפילין במשך כל היום ולבש מעל 50 ציציות. בשבת לא דיבר דברי חול. לא אכל אלא בסעודת מצווה].
עסק רבות במשנתו של הרב אריה לייב הלר וכתב חיבורים על כל ספריו, "קצות החושן", "אבני מלואים" ו"שב שמעתתא".
בשנותיו האחרונות כונה "זקן ראשי הישיבות". נפטר בכ"ז באדר ה'תשע"ב, בן 101, ונקבר בהר הזיתים.

משפחה

היה נשוי לבאשע (ה'תרע"ג - ג' בחשוון ה'תש"ע), במשך כשמונים שנה. אחות אשתו הייתה הסופרת רוחמה שיין.
לרב שיינברג בן יחיד - הרב שמחה שיינברג, שהתמנה תחתיו לראשות הישיבה; וארבע בנות - חנה, זלדה, פרומה רחל ורבקה. בתו זלדה הייתה נשואה לרב ניסן אלפרט שכיהן כר"מ במתיבתא תפארת ירושלים וכראש ישיבה בישיבת רבנו יצחק אלחנן. בתו פרומה רחל הייתה נשואה לרב חיים דב אלטוסקי, מחבר סדרת ספרי "חידושי בתרא" על מסכתות התלמוד, שכיהן כראש ישיבת תורה אור לבני חו"ל. נכדו הוא הרב מרדכי אלטוסקי, אשר הוציא לאור בצעירותו את ספרו של סבו "משמרת חיים".
מריה, נסיכת רומניה

מריה, נסיכת רומניה (נולדה ב-13 ביולי 1964) היא נסיכה רומנייה.

ביוגרפיה

מריה נולדה בקופנהגן כצעירה מחמש בנותיהן של מיכאי הראשון, מלך רומניה ואנה, מלכת רומניה, במהלך לידתה אביה היה בנסיעת עסקים בניו יורק והוא התבשר בטלפון על כך שנולדה לו בת.
היא התחנכה בשווייץ ותקופה מסוימת בבגרותה התגוררה במספר מקומות בארצות הברית, בין היתר בניו יורק וניו מקסיקו.
היא למדה טיפול בילדים בארצות הברית ועבדה בתחום, לאחר מכן עבדה ביחסי ציבור במספר חברות פרטיות בניו יורק.
במהלך המהפכה הרומנית היא עזרה לקורבנות של האירוע ועסקה בשיקומם.
ב-1995 נישאה לבן אצולה פולני, עקב נישואיה לקתולי היא איבדה את מקומה בסדר הירושה לכתר הבריטי, ב-2003 היא התגרשה.
היא שימשה כפטרונית של מספר ארגונים, ביניהם של הקונגרס הרומני לרינולוגיה וקרן לילדים בעלי קשיים.
נותר

נותר הוא קרבן שלא נאכל בזמן שנקבע בתורה לאכילתו, או לא הוקרב על המזבח בזמן שקבעה התורה להקרבתו. התורה מחייבת למנוע את המצב הזה, ולהקריב את הקורבן ולאוכלו בזמנו עד תומו, כך שלא יישאר ממנו דבר לאחר הזמן שנקבע לאכילתו. אם עבר הזמן וטרם הספיקו לבצע בקורבן את המצווה הדרושה בו - אסור לאכול אותו או להקריב ממנו, ומצווה לשרוף אותו. מי שאכל אותו במזיד נענש על כך בידי שמיים בעונש כרת, ואם עשה זאת בפני עדים שהיתרו בו - בית הדין מעניש אותו בעונש מלקות. אם היה זה בשוגג - עליו להביא קורבן חטאת.

הזמן הקצוב להקרבת הקורבנות ואכילתם

הזמן המוקצב משתנה בין סוגי הקרבנות השונים. לדוגמה: קרבן שלמים נאכל ביום הקרבתו, בלילה שלאחר מכן ועוד יום נוסף (עד הלילה). ובלשון המשנה : לשני ימים ולילה אחד. לאחר זמן זה אם לא אכלו את הקרבן הוא נהפך לנותר.

איסור האכילה ומצוות השריפה

איסור האכילה נלמד מהפסוק "לא יאכל כי קדש הוא" (שמות כ"ט, ל"ד). העונש על אכילת הנותר הוא כרת: "וְאֹכְלָיו עֲו‍ֹנוֹ יִשָּׂא, כִּי-אֶת-קֹדֶשׁ ה' חִלֵּל; וְנִכְרְתָה הַנֶּפֶשׁ הַהִוא, מֵעַמֶּיהָ." (ויקרא י"ט, ח').
אם הותירו את הקרבן,

מצוות שריפת הנותר

ישנה מצוות עשה לשרוף את הנותר באש, כיוון שנאמר "וְהַנּוֹתָר, מִבְּשַׂר הַזָּבַח--בַּיּוֹם, הַשְּׁלִישִׁי, בָּאֵשׁ, יִשָּׂרֵף" (ויקרא ז', י"ז).
M36

היסטוריה

הצביר מופיע ברשימותיו של האסטרונום האיטלקי ג'ובאני בטיסטה אודיירנה משנת 1654, אך לא ידוע מתי צפה בו. בשנת 1749 הוא נצפה על ידי האסטרונום הצרפתי גיום לה ז'נטיל שלא ידע על גילויו המוקדם יותר וב-2 בספטמבר 1764 הוא נצפה על ידי שארל מסיה, שתיאר אותו בקטלוג מסיה כצביר כוכבים שקשה לזהות את כוכביו וציין גם שלא נצפתה בצביר ערפילית.
לצביר דרגת בהירות 6.3 וניתן לאתרו באמצעות משקפת כ-1.8 מעלות ממזרח לכוכב φ בעגלון. כוכבי הצביר הבהירים ביותר הם מדרגת בהירות 9.0, כך שקשה להבחין בהם באמצעות משקפת ורק באמצעות טלסקופ חובבים ניתן להבחין שמדובר בצביר. במרחק של כ-2.3 מעלות מצפון-מערב ל-M36 נמצא הצביר M38 וכ-3.7 מעלות ממזרח-דרום-מזרח לו, נמצא הצביר M37.

מאפייני הצביר

קוטרו של M36 הוא כ-14 שנות אור ומרחקו ממערכת השמש הוא כ-4,100 שנות אור כך שגודלו הזוויתי הוא כ-12 דקות קשת, כ-40% מקוטרו של הירח המלא. הצביר מכיל כ-60 כוכבים צעירים וחמים כך שגילו של הצביר מוערך בכ-25 מיליוני שנים בלבד ואין בו ענקים כלל. חלק מכוכבי הצביר סובבים על צירם במהירות רבה מאוד והם דומים במאפייניהם לכוכבי הפליאדות, רק שמרחקו של צביר הפליאדות הוא עשירית מהמרחק אל M36 ולכן נצפה כבהיר בהרבה.